A4-0017/97

Päätöslauselma komission kertomuksesta vaihtoehtoisten eläinkoemenetelmien kehittämisestä, validoinnista ja oikeudellisesta hyväksymisestä kosmetiikka-alalla - 1995 (KOM(96)0365 - C4-0662/96)

Euroopan parlamentti, joka

- ottaa huomioon komission vuoden 1995 kertomuksen vaihtoehtoisten eläinkoemenetelmien kehittämisestä, validoinnista ja oikeudellisesta hyväksymisestä kosmetiikka-alalla (KOM(96)0365 - C4-0662/96),

- ottaa huomioon komission vuoden 1994 kertomuksen vaihtoehtoisten eläinkoemenetelmien kehittämisestä, validoinnista ja oikeudellisesta hyväksymisestä (KOM(94)0606 - C4-0115/95) ja 14. heinäkuuta 1995 antamansa päätöslauselman ((EYVL C 249, 25.9.1995, s. 207)),

- ottaa huomioon 21. huhtikuuta 1993 tekemänsä päätöksen toisessa käsittelyssä ((EYVL C 150, 31.5.1993, s. 123)) neuvoston vahvistamasta yhteisestä kannasta direktiivin antamiseksi kosmeettisia valmisteita koskevan jäsenvaltioiden lainsäädännön lähentämisestä annetun direktiivin 76/768/ETY muuttamisesta kuudennen kerran (C3-0010/93 - 00/0307(SYN)),

- ottaa huomioon 14 päivänä kesäkuuta 1993 annetun neuvoston direktiivin 93/35/ETY jäsenvaltioiden kosmeettisia valmisteita koskevan jäsenvaltioiden lainsäädännön lähentämisestä annetun direktiivin 76/768/ETY muuttamisesta kuudennen kerran ((EYVL L 151, 23.6.1993, s. 32)),

- ottaa huomioon ympäristö-, terveys- ja kuluttajansuojavaliokunnan mietinnön (A4-0017/97);

1. On syvästi pahoillaan siitä, että komissio on katsonut parhaaksi esittää luonnoksen toimenpiteistä kiellon voimaantulopäivän lykkäämiseksi kahdella vuodella, ellei vaihtoehtoisia menetelmiä ole toteutettu 1. päivään tammikuuta 1998 mennessä;

2. Pahoittelee sitä, että komission vuoden 1995 kertomuksen vaihtoehtoisten eläinkoemenetelmien kehittämisestä, validoinnista ja oikeudellisesta hyväksymisestä kosmetiikka-alalla julkaiseminen viivästyi huolimatta kehityksen arvioimisen kiireellisyydestä tällä alalla ja ottaen huomioon komission direktiivin 93/35/ETY mukainen velvollisuus toimittaa 1. tammikuuta 1997 mennessä ehdotus, jolla kokonaan tai osittain lykätään eläinkokeilla testattujen kosmeettisten valmisteiden tai niiden ainesosien markkinointia koskevaa 1. tammikuuta 1998 alkavaa kieltoa;

3. Pahoittelee sitä, että komissio ei ole kolme vuotta direktiivin 93/35/ETY antamisen jälkeen kyennyt tarjoamaan yksityiskohtaisia tilastoja kosmetiikan testauksesta Euroopan unionissa siitä huolimatta, että direktiivin 76/768/ETY (sellaisena kuin se on muutettuna direktiivillä 93/35/ETY) 4 artiklan ensimmäisen kohdan i alakohdassa jäsenvaltiot velvoitetaan selkeästi keräämään tällaisia tietoja ja komissio velvoitetaan keräämään täsmällistä tietoa kosmeettisiin valmisteisiin liittyvien kokeiden määrästä ja luonteesta vuosittaiseen kertomukseensa;

4. Pahoittelee vähäistä edistymistä eläinkokeiden korvaamisessa vaihtoehtoisilla menetelmillä, mikä antaa aihetta kysyä, onko kaikki kohtuudella vaadittavat toimet toteutettu tällaisten vaihtoehtojen kehittämiseksi ja validoimiseksi edellä mainitun direktiivin 76/768/ETY (sellaisena kuin se on muutettuna direktiivillä 93/35/ETY) 4 artiklan ensimmäisen kohdan i alakohdassa edellytetyllä tavalla;

5. Panee merkille, että komissio nykyään tunnustaa, että käsite «niiden yhdistelmiä» kohdistuu myös lopullisiin kosmeettisiin valmisteisiin;

6. Pyytää komissiota

a) tukemaan kosmeettisten valmisteiden markkinoinnin poikkeuksetonta kieltoa, jos tuotetta tai sen ainesosia on testattu eläinkokeilla 1. tammikuuta 1998 jälkeen; uskoo, että tällainen lähestymistapa tarjoaa teollisuudelle, jäsenvaltioille ja komissiolle suurimman kannustimen muita kuin eläinkokeita hyödyntävien vaihtoehtojen validoimisen ja oikeudellisen hyväksymisen tarvittavan kehittämisen toteuttamiseksi ja että sillä ei ole kielteisiä vaikutuksia kuluttajien turvallisuuteen, koska kosmetiikkateollisuuden käytettävissä olevia arviolta 8 000 ainesosaa voidaan jatkossakin käyttää uusien tuotteiden kehittämiseen,

b) varmistamaan, että kieltoa lykätään korkeintaan kahdella vuodella, jos komissio tekee ehdotuksen kiellon jonkin osan lykkäämisestä, ja että kaikissa tapauksissa vahvistetaan selkeät määräajat,

c) toteuttamaan viipymättä myönteisiä toimenpiteitä uuden impulssin antamiseksi pyrkimyksille kehittää ja validoida vaihtoehtoja. Erityisesti olisi viipymättä sitouduttava tutkimukseen muilla ensisijaisilla aloilla, mukaan lukien systeeminen toksisuus, karsinogeenisuus ja teratogeenisuus, ja toteuttamaan toimenpiteitä teollisuuden suuremman sitoutumisen varmistamiseksi (kuten parlamentin aikaisemmin esittämä ehdotus, jonka mukaan kaikkia EU:ssa eläinkokeita suorittavia yrityksiä ja laitoksia edellytettäisiin osallistumaan kehittämistä ja validointia koskeviin tutkimuksiin tai suorittamaan maksuja tällaisia vaihtoehtoja koskevan työn rahoittamiseksi),

d) välttämään muiden kuin eläinkokeilla tehtävien validien vaihtoehtojen hyväksymisen uusia lykkäyksiä, jotka johtuvat yrityksistä saada niille laajin mahdollinen kansainvälinen hyväksyntä; muistuttaa, että tällaista hyväksymistä ei edellytetä direktiivissä 93/35/ETY ja saatavilla olevien muiden kuin eläinkoemenettelyjen käyttämisen laiminlyönti saattaa olla vastoin direktiiviä 86/609/ETY,

e) ottamaan vaihtoehtojen validoinnin tasoa tarkastellessaan täysin huomioon sen, ettei kaikkia eläinkokeita ole validoitu, ottaen huomioon, että tällaisissa tapauksissa vaihtoehtoiset menettelyt olisi validoitava ainoastaan siten, että ne tarjoaisivat vastaavan suojelun tason kuin nämä validoimattomat eläinkokeet,

f) toteuttamaan viipymättä toimenpiteitä direktiivin 93/35/ETY mukaisen tilastotietojen keräämistä koskevan jäsenvaltioiden velvoitteen noudattamisen varmistamiseksi ja tuottamaan viipymättä yksityiskohtaisia tietoja jäsenvaltioissa kosmeettisten valmisteiden testaukseen eläimillä suoritettavien kokeiden määrästä ja luonteesta,

g) laatimaan selkeän strategian yhdessä kaikkien osapuolien kanssa, joita asia koskee, jotta edistettäisiin eläinkokeille vaihtoehtoisien menetelmien kehittämistä, validointia ja oikeudellista hyväksymistä kosmetiikka-alalla,

h) ottamaan tutkimus- ja kehittämistoiminnan mukaan viidenteen tutkimuksen ja kehittämisen puiteohjelmaan etsittäessä vaihtoehtoisia testimenetelmiä, jotka liittyvät akuuttiin ja krooniseen toksisuuteen, karsinogeenisuuteen, teratogeenisuuteen ja lisääntymistoksisuuteen;

7. Kehottaa puhemiestään välittämään tämän päätöslauselman neuvostolle ja komissiolle.